-----------------------------------------------------------------------
  ส่วนที่ 1 : การประกอบธุรกิจ

  -----------------------------------------------------------------------

1.นโยบายและภาพรวมการประกอบธุรกิจ

ความเป็นมา

  บริษัท ไดนาสตี้ เซรามิค จำกัด(มหาชน) เดิมชื่อบริษัท โรแยลฟลอร์ไทล์จำกัด
  ประกอบธุรกิจหลักเป็นผู้ผลิตและจำหน่ายกระเบื้องเซรามิค เริ่มก่อตั้งเมื่อวันที่ 1 สิงหาคม 2532
  และเข้าเป็นหลักทรัพย์จดทะเบียนในตลาดหลักทรัพย์แห่งประเทศไทย เมื่อวันที่ 3 มกราคม 2535
  และได้จดทะเบียนเป็นบริษัทมหาชน เมื่อวันที่ 9 มีนาคม 2537 และเพิ่มทุนจดทะเบียนเป็น 280
  ล้านบาทเรียกเก็บเต็มมูลค่าหุ้นละ 10 บาทจำนวน 272 ล้านบาทแล้วเมื่อเดือนมกราคม 2538

  ปลายปี 2540 กลุ่มผู้ถือหุ้นและกรรมการของ บริษัท ไทล์ท้อป อินดัสตรี้ จำกัด(มหาชน)
  ซึ่งเป็นบริษัทผู้ผลิตกระเบื้องเซรามิคชนิดเดียวกันและมีโรงงานใกล้เคียงกัน
  ได้ประมูลซื้อหุ้นสามัญของบริษัทฯ จำนวน 14.9 ล้านหุ้น หรือคิดเป็น ร้อยละ 54.82
  ของทุนที่ชำระแล้ว จากผู้ถือหุ้นรายใหญ่ซึ่งเป็นบริษัทเงินทุนแห่งหนึ่ง
  และได้ปรับปรุงเครื่องจักรให้มีประสิทธิภาพ และพัฒนารูปแบบผลิตภัณฑ์ให้มีคุณภาพดี
  มีสีสรรสวยงาม
  รวมทั้งปรับเปลี่ยนนโยบายด้านการตลาดโดยเน้นการกระจายสินค้าสู่ผู้บริโภคให้มากขึ้น

  ปลายปี 2543 บริษัทได้จดทะเบียนเพิ่มทุนเป็น 408 ล้านบาท โดยแบ่งเป็น 40.8
  ล้านหุ้นมูลค่าหุ้นละ 10 บาท
  เพื่อนำเงินทุนเพิ่มทุนไปลงทุนขยายกำลังการผลิตโดยการซื้อหุ้นสามัญของ บริษัท ไทล์ท้อป
  อินดัสตรี้ จำกัด(มหาชน)จากผู้ถือหุ้นเดิมทั้งหมด ทำให้บริษัทฯ มีโรงงานของ บริษัท ไทล์ท้อป
  อินดัสตรี้ จำกัด(มหาชน) เพิ่มขึ้นอีก 1 แห่ง โดยปัจจุบันบริษัทฯ เป็นผู้ถือหุ้นรายใหญ่ของ บริษัท
  ไทล์ท้อป อินดัสตรี้ จำกัด(มหาชน) ในสัดส่วนร้อยละ 96.83 และ ได้ แตกมูลค่าหุ้นเหลือหุ้นละ
  1 บาท จำนวน 408 ล้านหุ้น ถือหุ้นโดยคนไทยร้อยละ 81.20 และโดยชาวต่างประเทศร้อยละ
  18.80 (ปิดสมุด ณ วันที่ 31 มกราคม 2557 )

  บริษัท ไดนาสตี้ เซรามิค จำกัด(มหาชน)
  ประกอบธุรกิจหลักเป็นผู้ผลิตและจำหน่ายกระเบื้องเซรามิคและรับซื้อสินค้าทั้งหมดที่ผลิตจาก บริษัท
  ไทล์ท้อป อินดัสตรี้ จำกัด(มหาชน) ในราคาขายส่งมาจัดจำหน่าย รวมทั้งสั่งซื้อ กาวยาแนว
  กาวซิเมนต์ และบัวกาบกล้วย มาจัดจำหน่ายผ่านบริษัทย่อย 3 บริษัท คือบริษัท พิค แอนด์ เปย์
  จำกัด บริษัท เมืองทอง เซรามิค จำกัด และ บริษัท เวิลด์ไวด์ เซรามิค จำกัด
  ที่บริษัทได้เข้าไปลงทุนถือหุ้นมากกว่า 97% เมื่อปลายปี 2548
  เพื่อทำตลาดขายปลีกเองในรูปตลาดนัดกระเบื้องฯ ทำให้บริษัทใกล้ชิดกับลูกค้ามากขึ้น
  รู้ความต้องการและแนวทางการเลือกซื้อกระเบื้องของลูกค้า
  และได้นำข้อมูลมาปรับปรุงสินค้าและการบริการ ทำให้สามารถขายสินค้าได้มากขึ้น
  และส่งไปขายยังต่างประเทศ เช่น ฟิลิปปินส์ มาเลเซีย แอฟริกาใต้ บรูไน มัลดิฟอินโดจีน
  ศรีลังกา เมียนม่าร์ นิวซีแลนด์ แคนาดา ฟิจิ ลาว กัมพูชา เยเมน ไต้หวัน ฯลฯ ณ สิ้นปี 2556
  บริษัทมีคลังสาขาทั่วประเทศรวมประมาณ 196
  แห่งนอกจากนั้นยังจำหน่ายให้ผู้แทนจำหน่ายในประเทศอีกกว่า 3,000 ราย

1.1 วิสัยทัศน์ พันธกิจ แผนงานและกลยุทธ์ ขององค์กร

พันธกิจ

1. เป็นองค์กรสร้างสรรค์ระบบการผลิตที่มีคุณภาพระดับมาตรฐานสากลและมีต้นทุนต่ำ
เพื่อให้บริการสินค้าดีในราคาประหยัด

2. ตอบสนองความต้องการของลูกค้าหลากหลาย โดยผ่านทางตลาดนัดกระเบื้องไดนาสตี้-ไทล์ท้อป
ที่มีสาขากระจายอยู่ทั่วทุกจังหวัดของประเทศไทย ด้วยคุณภาพดีราคาถูก หาซื้อง่ายและสะดวก
มีของให้เลือกมากมายหลากหลาย ได้ของทันที มีของต่อเนื่อง

3. มุ่งสร้างผลตอบแทนที่ดีแก่ผู้ถือหุ้น

4. ให้ความมั่นคงแก่พนักงาน

-   มีระบบบริหารจัดการแบบมีส่วนร่วม กระตุ้นให้เกิดความคิดสร้างสรรค์

-   พัฒนาทักษะพนักงาน

-   พัฒนาความสามารถหลัก

-   ปลูกฝังวัฒนธรรมขององค์กร

-   พัฒนาระบบเครือข่าย

5. ยึดถือความเป็นธรรมต่อลูกค้าและคู่ค้า

6. ยึดมั่นในความรับผิดชอบต่อสังคม

แผนงานและกลยุทธ์ในปี 2557

จากปีที่ผ่านมา บริษัทฯได้ประสบความสำเร็จในการรักษายอดขายในต่างจังหวัด
ในปีนี้แผนงานและกลยุทธ์ที่บริษัทได้วางไว้นอกจากมุ่งพัฒนาในด้าน การเพิ่มมูลค่าให้กับสินค้า
ไม่ว่าจะเป็นทางด้านตัวสินค้าเอง หรือ ในส่วนของการปรับปรุงภาพลักษณ์ของสาขา
และการยกระดับการบริการของพนักงาน แล้ว แผนงานและกลยุทธ์ในปีนี้จะพุ่งเป้าหมายไปใน
การเพิ่มส่วนแบ่งตลาดในส่วนของตลาดกลางถึงบน และตลาดในเมืองให้เพิ่มมากขึ้น
สรุปเป็นหัวข้อดังนี้

-   รุกตลาดโครงการทุกขนาด โดยพุ่งเป้าหมายไปที่ผู้รับเหมาและสถาปนิก

-   รุกตลาดขายส่งโดยผลิตกระเบื้องที่เป็น OEM

-   รุกตลาดขายส่งโดยการอำนวยความสะดวกลูกค้าโดยใช้สาขาที่มีอยู่ให้เกิดประสิทธิภาพสูงสุด

-   ปรับปรุงภาพลักษณ์โครงสร้างของสาขาซึ่งเป็นโครงการต่อเนื่องจากปีที่แล้วอีก 60 สาขา

-   ขยายสาขาในพื้นที่ที่เป็นจุดยุทธศาสตร์ในการขนส่ง เพื่อเตรียมพร้อมในการแข่งขันและสำหรับ
    AEC

-   พัฒนาประสิทธิภาพในการบริการของพนักงานสาขา

-   ศึกษาวิเคราะห์ข้อมูลการขายทั้งปลีกและส่งในมุมมองที่ชัดเจนมากขึ้น

-   สร้างมูลค่าเพิ่มให้กับสินค้าเดิมโดยการใช้สื่อต่างๆ

-   เพิ่มลวดลายของกระเบื้องให้มีความหลากหลายเข้ากับการใช้งานในทุกพื้นที่

ในส่วนของภาคการผลิตนั้น บริษัทฯจะเน้นในด้านการลดต้นทุนโดยเฉพาะทางด้านพลังงาน
ทางบริษัทฯได้มีการศึกษาการนำความร้อนที่สูญเปล่าในขั้นตอนการเผากลับมาใช้เพิ่มเติมเพื่อลดปริมาณการใช้แก๊สธรรมชาติในส่วนอื่นของกระบวนการผลิตที่ต้องใช้ความร้อน

เป้าหมายที่บริษัทฯตั้งไว้สำหรับปี 2556 มีดังนี้

-   เพิ่มราคาขายเฉลี่ยจาก 132 บาท เป็น 139 บาท

-   ยอดขายทางด้านปริมาณโตขึ้นร้อยละ 8

-   อัตรากำไรขั้นต้นที่ร้อยละ 43

-   เพิ่มกำลังการผลิตรวมร้อยละ 5

-   ขยายสาขาเพิ่ม 5 แห่ง

-   ลดจำนวนพนักงานในโรงงานร้อยละ 5

-   ลดเงินกู้ยืมระยะสั้น

เพื่อให้สอดคล้องกับเป้าหมายและการทำงาน ทางบริษัทฯได้มีการปรับปรุงโครงสร้างภายใน
แบ่งงานลงสู่ระดับล่าง และเพิ่มศักยภาพพนักงานในการทำงานมากขึ้นอีกด้วย

1.2 การเปลี่ยนแปลงและพัฒนาการที่สำคัญ

การเปลี่ยนแปลงที่สำคัญในรอบปี 2556

สิ่งที่เป็นเอกลักษณ์สำคัญของบริษัทฯคือการที่เราสามารถปรับกลยุทธ์ตามเศรษฐกิจได้รวดเร็ว
ในปีที่ผ่านมา ถึงแม้ว่าเราจะถูกกดดันจากค่าแรงที่สูงขึ้น หรือการคุกคามจากตลาดค้าปลีกใหม่ๆเช่น
Modern Trade ก็ไม่สามารถทำให้เราหยุดยั้งที่จะพัฒนาต่อไป
การแข่งขันในอดีตส่วนใหญ่แล้วจะเป็นการแข่งขันที่ใช้ราคาเป็นหลักในการขับเคลื่อนยอดขายและส่วนแบ่งทางการตลาด
แต่ในปัจจุบันแล้วบริษัทฯผู้ผลิตและผู้ค้าปลีกต้องพัฒนาหากลยุทธ์ทางการตลาดในเชิงรุกด้านอื่นๆนอกจากราคาเพื่อให้ผลประกอบการที่ดีขึ้น
จึงทำให้เกิดรูปแบบการทำธุรกิจแบบต่างๆที่แปลกใหม่ออกไป การสร้างจุดขายที่มีความเป็นเอกลักษณ์
มีความโดดเด่นต่างจากผู้อื่นเท่านั้นที่จะทำให้ธุรกิจเจริญก้าวหน้าขึ้นได้
ด้วยประสิทธิภาพของเทคโนโลยีสมัยใหม่ที่ทางบริษัทฯได้พัฒนามาในระยะหนึ่งแล้ว
ทำให้เราสามารถตอบโจทย์ต่างๆได้ละเอียดมากขึ้น ทั้งในด้านของการเจาะตลาดที่แตกต่างออกไป
ในด้านของแฟชั่นลวดลายของกระเบื้อง หรือแม้กระทั่งในด้านของการวิเคราะห์การลงทุน
เพื่อเป็นการปรับตัวให้เข้ากับภาวะเศรษฐกิจในยุคใหม่นี้ ทางบริษัทฯได้ระดมความคิด
และเตรียมพร้อมที่จะสร้างสรรค์สิ่งใหม่ๆให้เกิดขึ้น โดยยึดหลักการปรับปรุงทีละเล็กทีละน้อย
หรือที่เรียกเป็นภาษาญี่ปุ่นว่า Kaizen
แต่สามารถทำได้ต่อเนื่องและไม่ต้องใช้งบประมาณการลงทุนมาก
สามารถตรวจสอบและเห็นผลได้ชัดเจน ปี 2556 นี้
จึงถือได้ว่าเป็นการเตรียมความพร้อมของบริษัทฯสู่การเปลี่ยนแปลง ซึ่งแบ่งเป็นส่วนหลักๆดังนี้

ส่วนของโรงงาน

-   การขยายกำลังการผลิต กว่า 15 ปีที่ผ่านมา
    การขยายกำลังการผลิตของทางบริษัทฯนั้นทำโดยการเพิ่มจำนวนเตาเผาเข้าไปในระบบ
    โดยแต่ละเตาเผาใช้งบประมาณกว่า 140-280 ล้านบาท ซึ่ง 1
    เตาเผานั้นสามารถให้กำลังการผลิตเพิ่มขึ้นประมาณ 240,000 ตารางเมตรต่อเดือน
    ในปีที่ผ่านมา บริษัทฯมีนโยบายต่อเนื่องเป็นปีที่สอง เพื่อเพิ่มกำลังการผลิตอีกร้อยละ 5
    โดยใช้จำนวนเตาเผาที่เท่าเดิม คือ 20 เตาเผาสำหรับ 2 โรงงาน
    ทางบริษัทฯเรียกการพัฒนาระบบนี้ว่า Production Capacity Maximization
    หรือการใช้กำลังการผลิตของแต่ละเตาเผาให้เกิดประสิทธิภาพสูงสุด โดยในปี 2556 นี้
    ใช้งบประมาณลงทุนประมาณ 80 ล้านบาท แต่สามารถทำให้กำลังการผลิตเพิ่มขึ้นกว่าร้อยละ 5
    ตามเป้าหมายที่วางไว้

-   การเพิ่มความหลากหลายและมูลค่าให้กับสินค้า เพื่อที่จะตอบโจทย์ลูกค้าได้กว้างมากขึ้น
    นอกจากที่เมื่อปีก่อนที่ทางโรงงานได้วิจัยกระเบื้องขนาดใหม่ 8x12
    นิ้วที่เริ่มจำหน่ายในช่วงเดือนกุมภาพันธ์ 2555 แล้ว
    ทางโรงงานได้เริ่มผลิตกระเบื้องขัดขอบขนาด 16x16 นิ้ว, กระเบื้อง Digital High
    Definition ขนาด 16x16 นิ้ว และกระเบื้องขนาด 24x24 นิ้วในปี 2556 อีกด้วย
    ซึ่งกระเบื้องขนาดใหม่ทั้งหมดนี้มีต้นทุนการผลิตที่ไม่สูงกว่าเดิมมากนักแต่มีอัตรากำไรที่ดีกว่าเนื่องจากราคาขายที่สูงขึ้น
    เพื่อตอบรับวิถีชีวิตคนในเมือง และคนต่างจังหวัดให้มากขึ้น

-   การเพิ่มความเร็วในสายการผลิต
    เป็นอีกหนึ่งโครงการต่อเนื่องจากปีก่อนที่ทางบริษัทฯได้ศึกษาวิจัยวิธีการผลิตที่มีความทันสมัยเพิ่มมากขึ้นโดยใช้หลักเกณฑ์ของการเปิดอัตโนมัติ
    (Automation), การปิดอัตโนมัติ (Auto-no-mation) และ การปรับเปลี่ยนอัตโนมัติ
    (Sequential) ทำให้ประสิทธิภาพของการผลิต
    และความเร็วในสายการผลิตสามารถปรับเปลี่ยนได้อย่างไร้ขอบเขต
    และสามารถรองรับแผนการผลิตลวดลายที่หลากหลายกว่า 3,000
    รายการให้เพียงพอต่อความต้องการของตลาด

-   การปรับปรุงประสิทธิภาพในกระบวนการผลิต ซึ่งทางบริษัทได้ทำมาอย่างต่อเนื่องทุกปี ในปี
    2556 นี้ ทางโรงงานได้เน้นในเรื่องของการเตรียมความพร้อมในสายการผลิต เพื่อไม่ให้เกิด
    idle ในสายการผลิตเมื่อมีการสับเปลี่ยนลวดลายหรือขนาดของกระเบื้อง
    โดยปกติการเปลี่ยนลวดลายใช้เวลาประมาณ 20นาที ในปัจจุบันทำได้เพียง 5 นาทีเท่านั้น

-   การปรับปรุงวิธีการคำนวณแผนผลิต
    วิธีการคำนวณแผนการผลิตในปัจจุบันได้มีการปรับปรุงเพื่อให้เหมาะสมกับสถานการณ์ตลาดและกำลังการผลิตของบริษัทฯ
    เพิ่มการแบ่งชั้นกระเบื้องขายดีและไม่ดี, เพิ่มการคำนวณการเก็บสินค้าต่อวัน,
    เพิ่มการจัดลำดับความเหมาะสมในการผลิต และเพิ่มประสิทธิภาพในการผลิตอย่างต่อเนื่อง
    ทำให้สามารถรักษาระดับสินค้าคงคลังได้อย่างมีประสิทธิภาพ

-   การวิจัยส่วนผสมในการผลิต เป็นเรื่องสืบเนื่องมาจากปีก่อน
    ซึ่งในปีนี้จะเน้นไปที่การวิจัยส่วนผสมของกระเบื้องเพื่อลดต้นทุนด้านพลังงาน
    ซึ่งทางฝ่ายเทคนิคฯได้ค้นพบส่วนผสมที่สามารถลดอุณหภูมิภายในเตาเผา
    และลดปริมาณการใช้สารเคมีที่มีราคาแพงได้อีกด้วย
    ซึ่งตามแผนงานแล้วทางบริษัทฯได้ตั้งเป้าที่จะลดการใช้ก๊าซธรรมชาติลงร้อยละ 6
    ซึ่งในปีที่ผ่านมาได้บรรลุเป้าหมายไปกว่าครึ่งหนึ่งแล้ว

-   โครงการความคิดสร้างสรรค์
    ทางบริษัทฯยังคงรณรงค์ในโครงการความคิดสร้างสรรค์เพื่อให้พนักงานมีส่วนร่วมในการพัฒนาและปรับปรุงการดำเนินงาน
    และประหยัดค่าใช้จ่ายซึ่งแต่ละโครงการที่พนักงานเสนอมาแล้วประสบความสำเร็จนั้นทางบริษัทฯได้มีการประกาศเพื่อเป็นเกียรติคุณและมอบรางวัล

ส่วนของสำนักงานใหญ่

-   การปรับปรุงประสิทธิภาพระบบคอมพิวเตอร์
    ทางบริษัทฯได้จัดสรรงบลงทุนส่วนหนึ่งเพื่อเพิ่มประสิทธิภาพของระบบคอมพิวเตอร์เพื่อรองรับสาขา,
    ยอดขาย, จำนวนสินค้า, ฯลฯ ที่เติบโตเพิ่มขึ้น
    ได้มีการวิเคราะห์ถึงการเติบโตในอนาคตและจัดสรรทรัพยากรที่มีเพื่อให้เกิดประสิทธิภาพสูงสุด
    โดยยังคงยึดในหลักการ Information Centralized

-   การปรับปรุงระบบสื่อสาร เพื่อให้การติดต่องานภายในเป็นไปได้รวดเร็วยิ่งขึ้น
    ทางบริษัทฯได้สรรหาวิธีติดต่อภายในโดยใช้เทคโนโลยีสมัยใหม่เข้ามาผลักดันมากขึ้น เช่น
    บอร์ดข่าวสารออนไลน์, ระบบแจ้งเตือนทางอีเมล, และ instant messaging

-   การปรับปรุงประสิทธิภาพพนักงาน
    ทางบริษัทฯได้จัดให้มีการอบรมพนักงานในแต่ละส่วนตลอดทั้งปี
    เน้นในด้านการใช้ประโยชน์จากซอฟท์แวร์ต่างๆที่มีให้เกิดประสิทธิภาพสูงสุด
    อีกทั้งยังเปิดโอกาสให้พนักได้พัฒนาคุณภาพงานด้วยตนเองตามโครงการความคิดสร้างสรรค์อีกดด้วย

-   การปรับปรุงกระบวนการทำงาน เพื่อให้สอดคล้อง และเกื้อหนุนซึ่งกันและกันในองค์กร
    ทางบริษัทฯได้มอบนโยบายแก่พนักงานถึงความสำคัญในแต่ละส่วนงาน
    รวมไปถึงการปรับปรุงวิธีการทำงานให้มีประสิทธิภาพรวดเร็วมากยิ่งขึ้นโดยคำนึงถึงเวลาที่ใช้ในการทำงานของขั้นตอนแต่ละขั้นตอนเป็นหลัก
    ซึ่งทำให้พนักงานทำงานได้รวดเร็วมากยิ่งขึ้นและทางบริษัทฯไม่จำเป็นต้องเพิ่มพนักงานแต่อย่างใด

ส่วนของสาขา

-   โครงการปรับปรุงภาพลักษณ์
    เพื่อตอบรับกับเทรนด์ตลาดที่เปลี่ยนไปตามยุคสมัยและให้ธุรกิจยังคงดูหนุ่มสดใส
    ทางบริษัทฯได้เริ่มโครงการปรับปรุงภาพลักษณ์ของสาขาหรือ Re-branding Project
    ในไตรมาสที่ 4 ของปี 2555
    โครงการนี้จะประกอบไปด้วยการปรับปรุงอาคารให้มีความทันสมัยและสะดวกสบายมากขึ้น
    อีกทั้งยังปรับปรุงทางด้านเครื่องแบบของพนักงาน และ
    การบริการที่เอาใจลูกค้าให้ความรู้ในก้านการปูกระเบื้องมากขึ้น ซึ่งในปี 2556
    สามารถปรับปรุงได้ 23 สาขา และเตรียมที่จะปรับปรุงให้แล้วเสร็จอีก 60 สาขาในปี 2557

-   การขยายสาขา ในปี 2556 ทางบริษัทฯได้เปิดสาขาใหม่
    และทดแทนสาขาเดิมบางสาขาที่ไม่สามารถต่อสัญญาการเช่าพื้นที่ได้รวมแล้วเป็นจำนวนทั้งสิ้น
    15 สาขา ทำให้บริษัทฯครอบคลุมพื้นที่เพิ่มมากขึ้น

-   การปรับปรุงประสิทธิภาพพนักงาน
    ทางบริษัทฯยังคงให้ความสำคัญต่อพนักงานประจำสาขาโดยจัดให้มีการอบรมพนักงานทุกระดับเพื่อเพิ่มความรู้และความสามารถในการขาย
    และเพื่อให้มีหัวใจในการบริการ (service mind) เป็นหลัก

-   การปรับปรุงเครือข่ายระบบคอมพิวเตอร์
    บริษัทฯได้ศึกษาและพัฒนาวิธีการรับส่งข้อมูลของระบบคอมพิวเตอร์เพื่อเพิ่มประสิทธิภาพในการติดต่อของข้อมูลสินค้าต่างๆและเพิ่มความแม่นยำของข้อมูล
    ทำให้การสั่งสินค้าและการตรวจสอบสถานะของสินค้านั้นถูกต้องกับความเป็นจริงเพิ่มมากขึ้น

ทั้งหมดที่ได้กล่าวมาข้างต้นนี้เป็นส่วนประกอบที่สำคัญของการก้าวไปข้างหน้าของบริษัทฯที่ไม่หยุดยั้งถ้าไม่ได้รับความร่วมมือร่วมแรงของผู้บริหารและพนักงานทุกท่าน
สิ่งเหล่านี้คงจะไม่สามารถเกิดขึ้นได้
เป้าหมายที่สำคัญคือการทำให้ต้นทุนของสินค้ามีราคาต่ำที่สุดในตลาดและต้องคงคุณภาพให้อยู่ในเกณฑ์มาตรฐาน
การทำงานที่เจาะลึกถึงหน้างานและสอดคล้องซึ่งกันและกัน
รวมไปถึงความยืดหยุ่นในกระบวนการผลิต และการขายในเชิงรุก

1.3 โครงสร้างการถือหุ้นของกลุ่มบริษัท

แผนภูมิการประกอบธุรกิจของกลุ่มบริษัท

ขายส่งกระเบื้องทั้งหมด

2.ลักษณะการประกอบธุรกิจ

บริษัท ไดนาสตี้ เซรามิค จำกัด(มหาชน)
ประกอบธุรกิจหลักเป็นผู้ผลิตและจำหน่ายกระเบื้องเซรามิค และเริ่มเป็นผู้ผลิตกาวยาแนวในปี 2553
โดยรับซื้อสินค้าทั้งหมดที่ผลิตจากบริษัท ไทล์ ท้อป อินดัสตรี้ จำกัด(มหาชน)
ซึ่งผลิตกระเบื้องปูพื้นและบุผนังในราคาขายส่งมาจัดจำหน่าย รวมทั้งสั่งซื้อผลิตภัณฑ์เกี่ยวกับกระเบื้อง
เช่น กาวซีเมนต์ , บัวกาบกล้วยและกาวยาแนว มาจัดจำหน่ายผ่านบริษัทย่อย 3 บริษัท คือ บริษัท
พิค แอนด์ เปย์ จำกัด บริษัท เมืองทองเซรามิค จำกัด และ บริษัท เวิลด์ไวด์ เซรามิค จำกัด
ที่บริษัทได้เข้าไปลงทุนถือหุ้นมากกว่า 96 % เมื่อปลายปี 2548 เพื่อทำตลาดขายปลีกเองในรูป “
ตลาดนัดกระเบื้องไดนาสตี้ - ไทล์ท้อป “

โครงสร้างรายได้ของบริษัทและบริษัทย่อย

-   รายได้จากการขายกระเบื้องเซรามิค และกาวยาแนว ที่ผลิต โดยบริษัท ไดนาสตี้ เซรามิค
    จำกัด(มหาชน)

-   รายได้จากการจำหน่ายกระเบื้องเซรามิค ที่ซื้อจากบริษัทย่อย (บริษัท ไทล์ ท้อป อินดัสตรี้
    จำกัด(มหาชน) มาจำหน่ายต่อให้แก่ลูกค้าโดยบวกกำไรจากราคาส่งที่ซื้อจากบริษัทย่อยดังกล่าว

-   รายได้จากการจำหน่าย กระเบื้องแกรนิตโต้ , กาวยาแนว กาวซีเมนต์ และบัวกาบกล้วย
    ที่ซื้อมาขายไป

-   รายได้อื่น ๆ เช่น กำไรจากอัตราแลกเปลี่ยน , ดอกเบี้ยรับ , กำไรจากการขายทรัพย์สิน
    เป็นต้น

โครงสร้างรายได้รวมเปรียบเทียบย้อนหลัง 3 ปี (ตามงบการเงินรวม)

  --------------------------- ----------------- -------- ----- -------- ----- -------- -----
  ประเภทผลิตภัณฑ์                ดำเนินการโดย       ปี 2556         ปี 2555         ปี 2554   

                                                ล้านบาท   %     ล้านบาท   %     ล้านบาท   %

  จำหน่ายในประเทศ                                                                       

  ผลิตและจำหน่ายกระเบื้องเซรามิค   DCC               7,168    95    7,200    94    6,839    95
                              รวมซื้อจากบริษัทย่อย                                          

  จำหน่ายกาวยาแนวและอื่นๆ        DCC และ 3         223      3     181      2     159      2
                              บริษัทจัดจำหน่าย                                             

  รวมรายได้ในประเทศ                              7,391    98    7,381    96    6,998    97

  จำหน่ายต่างประเทศ                                                                      

  ผลิตและจำหน่ายกระเบื้องเซรามิค   DCC               154      2     222      3     208      3
                              รวมซื้อจากบริษัทย่อย                                          

  จำหน่ายกาวยาแนวและอื่นๆ        DCC               1        0     0        0     1        0

  รวมรายได้ต่างประเทศ                             155      2     222      3     209      3

  รวมรายได้จากการขายทั้งสิ้น                         7,546    100   7,603    99    7,207    100

  รายได้อื่น                     รวม 5 บริษัท        18       0     35       1     20       0

  รวมรายได้ทั้งสิ้น                                  7,564    100   7,638    100   7,227    100
  --------------------------- ----------------- -------- ----- -------- ----- -------- -----

2.1 ลักษณะผลิตภัณฑ์

  ทั้งนี้กระเบื้องที่บริษัทและบริษัทย่อยผลิตประกอบด้วย

-   กระเบื้องเซรามิคปูพื้นและบุผนัง ภายใต้เครื่องหมายการค้า“ไดนาสตี้” (Dynasty)

-   กระเบื้องเซรามิคปูพื้นและบุผนัง ภายใต้เครื่องหมายการค้า“ไทล์ ท้อป” (Tiletop)

-   กระเบื้องเซรามิคปูพื้นและบุผนังภายใต้เครื่องหมายการค้า“โทมาฮอก” (Tomahawk)

-   กระเบื้องเซรามิคปูพื้นและบุผนัง ภายใต้เครื่องหมายการค้า“จากัวร์ ” (Jaguar)

-   กระเบื้องเซรามิคปูพื้นและบุผนัง ภายใต้เครื่องหมายการค้า“แอนนา” ( Anna)

-   กระเบื้องเซรามิคปูพื้นและบุผนัง ภายใต้เครื่องหมายการค้า“แวลู่” (Value)

-   กระเบื้องเซรามิคปูพื้นและบุผนัง ภายใต้เครื่องหมายการค้า“มัสแตง” (Mustang)

และ อื่นๆ ที่บริษัทฯ ซื้อมาเพื่อจำหน่ายภายใต้เครื่องหมายการค้าของผู้ผลิตอื่น ได้แก่ กาวซิเมนต์,
กาวยาแนว ,บัวกาบกล้วย และผลิตภัณฑ์อื่น ๆ ที่เกี่ยวเนื่องกับผลิตภัณฑ์กระเบื้องเซรามิค

2.2 การตลาดและการแข่งขัน

ในปี 2556 ที่ผ่านมานั้น ทางฝ่ายรัฐบาลมีส่วนเกี่ยวข้องกับเศรษฐกิจของประเทศไทยเป็นอย่างมาก
ไม่ว่าจะเป็นเรื่องของการปรับอัตราค่าแรงขั้นต่ำที่ทำให้หลายบริษัทนั้นมีต้นทุนสูงขึ้น
ทั้งยังส่งผลกระทบต่อเศรษฐกิจโดยรวมเป็นลูกโซ่
การมีโครงการประชานิยมจำนำข้าวซึ่งทำให้ราคาพื้นฐานเปลี่ยนไป
แต่ชาวนาไม่ได้รับผลตอบแทนจากการจำนำข้าว ส่งผลให้ไม่มีเงินทุนในการลงทุนครั้งต่อไป
โครงการรถคันแรกทำให้บริษัทผู้ผลิตรวมไปถึงผู้แทนขายได้รับประโยชน์
ซึ่งทำให้ผู้ซื้อเกิดข้อผูกมัดทางการเงินและส่งผลให้สภาพคล่องในการจับจ่ายใช้สอยหายไป

ถ้ามองดูเศรษฐกิจของประเทศไทยจากสภาพภูมิอากาศแล้ว ในปี 2555 และ 2556 นั้น
ไม่ได้เกิดภัยธรรมชาติแต่อย่างใด อีกทั้งเป็นปีทีมีสภาพอากาศเอื้ออำนวยต่อการเพาะปลูก
ไม่มีอุทกภัยที่รุนแรงดังเช่นปีก่อนๆ ไม่มีภาวะขาดแคลนน้ำที่รุนแรง
โดยสังเกตได้จากผลผลิตทางการเกษตรต่างๆที่มีอย่างอุดมสมบูรณ์และสามารถขายได้ในราคาที่ย่อมเยา
แต่เมื่อถูกปัจจัยทางการเมืองและนโยบายต่างๆที่กล่าวไว้ข้างต้น
เศรษฐกิจของประเทศไทยจึงไม่ได้ดีตามที่คาดการณ์ไว้
ทางบริษัทฯได้มีการประเมินสถานการณ์ล่วงหน้าและมีการปรับกลยุทธ์เพื่อให้สอดคล้องต่อสภาวะเศรษฐกิจเป็นไตรมาส
ดังนี้

ไตรมาสที่ 1

สภาพเศรษฐกิจโดยรวมในไตรมาสแรกถือว่าอยู่ในเกณฑ์ที่ดี
นโยบายต่างๆของรัฐบาลทำให้เกิดการตื่นตัวในการจับจ่ายใช้สอย เช่น โครงการรถคันแรก
หรือโครงการจำนำข้าวที่ทำให้มีการกระตุ้นชาวนาว่าราคาข้าวจะมีการปรับตัวสูงขึ้น
แต่ในมุมมองของความเป็นจริงนั้น
คือการทำให้ชาวนาหรือประชาชนที่ใช้สิทธิ์ซื้อรถคันแรกใช้สินเชื่อหรือใช้เงินที่เกินตัว
ซึ่งปัญหาที่จะตามมาคือสภาพคล่องของตลาดโดยรวมจะลดลง
เมื่อเป็นเช่นนั้นอารมณ์ของตลาดจึงอยู่ในเกณฑ์ที่ดีพอสมควร
แต่ในสังคมเมืองยังคงมีความลังเลใจในการใช้จ่ายอยู่บ้าง

จากการคาดการณ์ของเศรษฐกิจในภาคเกษตรที่มีอย่างพอเพียงและสามารถขายได้ราคา
ทางบริษัทฯจึงได้ตัดสินใจขึ้นราคากระเบื้องครั้งใหญ่เพื่อให้สอดคล้องกับสภาพเศรษฐกิจและต้นทุนทางแรงงานที่ปรับตัวสูงขึ้น
ผลกระทบจากการปรับราคาขายโดยเฉลี่ยที่ขึ้นมาประมาณร้อยละ5นั้น
ไม่ได้ทำให้กำลังซื้อลดลงแต่อย่างใด อาจจะมีผลกระทบบ้างทางด้านขายส่ง
แต่คู่ค้าส่วนใหญ่ได้มีการซื้อตุนสินค้าไว้ล่วงหน้าก่อนที่จะปรับราคา ส่วนทางด้านขายปลีกนั้น
เนื่องจากราคาขายของบริษัทฯเป็นราคาที่ถูกที่สุดในตลาดอยู่แล้ว
เมื่อทางบริษัทฯได้ปรับราคาขึ้นยังส่งผลให้คู่แข่งมีการปรับราคาขายขึ้นตาม
รวมไปถึงตลาดนำเข้าก็มีการปรับราคาขึ้นตามไปด้วย

ผลประกอบการไตรมาสแรกมียอดขายที่ 2,203 ล้านบาท สูงขึ้นกว่าปีก่อน 110 ล้านบาท
หรือคิดเป็นร้อยละ 5 สำหรับราคาขายเฉลี่ยอยู่ที่ 133 บาท/ตร.ม. เพิ่มขึ้นจากปีก่อน 5
บาท/ตร.ม. หรือร้อยละ 4 กำไรขั้นต้นอยู่ที่ร้อยละ 40.5 โดยเพิ่มขึ้นจากปีก่อนคิดเป็นร้อยละ 2

ไตรมาสที่ 2

สถานการณ์ในไตรมาสที่ 2 เริ่มมีการเปลี่ยนแปลง
ปัญหาทางเศรษฐกิจเริ่มที่จะมีผลกระทบกับยอดขายของบริษัทฯ
ปกติแล้วยอดขายของบริษัทฯเกิดขึ้นจากตลาดซ่อมแซมถึงร้อยละ 75 และสร้างใหม่ร้อยละ 25
สำหรับในตลาดซ่อมแซมนั้นส่วนใหญ่เป็นลูกค้าที่ซื้อจากหน้าร้าน เมื่อยอดขายปลีกลดลง
ซึ่งได้สะท้อนในรายงานยอดขายว่า ทางภาคตะวันออกเฉียงเหนือ ภาคใต้ และภาคกลาง
มียอดขายที่ต่ำกว่าปีที่แล้ว ปัจจัยหลักนั้นเกิดขึ้นจากปัญหาที่ได้กล่าวไว้ข้างต้น เช่น
ราคาข้าวขายได้กำไรแต่ไม่ได้เงิน ราคาน้ำตาลลดลง และราคายางลดลงกว่าปีก่อนอย่างมาก
แต่ในภูมิภาคที่เศรษฐกิจไม่ได้ขึ้นอยู่กับเกษตรกรรมมากนัก เช่น ภาคตะวันออก
กลับมียอดขายเพิ่มขึ้นกว่าร้อยละ 35 จากการที่ผู้บริหารได้ออกสำรวจพื้นที่ทุกภาคประกอบกับ

ข้อมูลขายของทางบริษัทฯ จึงสามารถวิเคราะห์ได้ว่า เศรษฐกิจในไตรมาส 2
นั้นชะลอตัวเนื่องมาจากทางภาคเกษตร แต่ยังมีโครงการก่อสร้างใหม่ๆให้เห็น
และควรที่จะปรับกลยุทธ์ทางการตลาดให้เน้นทางด้านการขายโครงการและขายส่งให้มากขึ้น

สำหรับคู่แข่ง สิ่งที่คู่แข่งไม่มีคือจำนวนสาขาเหมือนกับที่ทางบริษัทฯมี
เพราะฉะนั้นการขายส่วนใหญ่จะเน้นที่การขายส่งหรือขายเข้าโครงการอยู่แล้ว
การเริ่มรุกตลาดขายส่งมากขึ้นทำให้คู่แข่งเกิดความตื่นตัวและปรับลดราคาขายลงบางส่วนเพื่อรักษาส่วนแบ่งทางการตลาดไว้
ส่วนทางด้านการขายปลีกนั้น
ทางบริษัทฯยังคงจัดงานกระตุ้นยอดขายเหมือนปีที่แล้วแต่ได้จัดสรรปันส่วนในส่วนของงบประมาณให้มีประสิทธิภาพมากขึ้น

ผลประกอบการไตรมาสที่สองนั้น มียอดขายอยู่ที่ 1,925 ล้านบาท สูงขึ้นกว่าปีก่อน 42 ล้านบาท
หรือคิดเป็นร้อยละ 2 สำหรับราคาขายเฉลี่ยอยู่ที่ 133 บาท/ตร.ม. เพิ่มขึ้นจากปีก่อน 4
บาท/ตร.ม. หรือร้อยละ 4 และกำไรขั้นต้นในไตรมาสที่สองนั้นอยู่ที่ร้อยละ 41.9
โดยเพิ่มขึ้นจากปีก่อนคิดเป็นร้อยละ 7

ไตรมาสที่ 3

นโยบายต่างๆของรัฐบาลดังที่กล่าวไว้ข้างต้นเริ่มก่อให้เกิดปัญหาในวงกว้าง
โดยเฉพาะทางด้านขายปลีก อารมณ์ของตลาดหายไปอย่างชัดเจนในทุกๆภูมิภาค
ยกเว้นทางภาคตะวันออกที่ยังคงมีกำลังซื้ออยู่มาก โดยมีผลมาจากตัวเมืองหลายๆที่เริ่มขยายมากขึ้น
เช่น ทางชลบุรีมีการสร้างถนนใหญ่ตัดผ่านเส้นคู่ขนานกับเส้นสุขุมวิท
ทำให้ความเจริญขยายออกไปทางด้านนั้นเพิ่มมากขึ้น

ทางด้านขายปลีกนั้น บริษัทฯได้จัดให้มีงานกระตุ้นยอดขายที่ถี่มากขึ้น จากเดือนละ 50 – 60 สาขา
เป็นเดือนละ 80 – 100 สาขา
ซึ่งผลจากงานกระตุ้นยอดนั้นทำให้ยอดขายปลีกไม่ลดลงมากนักเมื่อเทียบกับยอดขายโดยรวมของทุกบริษัทฯ
ในขณะเดียวกันทางคู่แข่งได้เริ่มออกโปรโมชั่น ลด แลก แจก แถม กันมากขึ้น
ส่งผลให้ยอดขายส่งลดลงบางส่วน จากการที่ยอดขายลดลงตั้งแต่ไตรมาสที่สอง
ทำให้บริษัทมีการตื่นตัวในการวิเคราะห์ข้อมูลทางด้านขายและค่าใช้จ่ายต่างๆเพิ่มมากขึ้น
มีการวางแผนงบประมาณและประกาศให้ทุกฝ่ายทราบทั่วถึงกันอย่างชัดเจน
มีการพัฒนาในการศึกษาค้นคว้าด้านวิทยาการใหม่ๆลวดลายใหม่ๆเพื่อที่จะนำมาพัฒนาสินค้าให้มากขึ้น
ทำให้ทางบริษัทฯเริ่มที่จะผลิตกระเบื้องขนาด 16 x 16 ดิจิตอล และขนาด 24 x 24 ขึ้นมา
ซึ่งผลพลอยได้จากการศึกษาข้อมูลก่อนการลงทุนและการวิจัยตลาดที่รอบคอบ
ทางบริษัทฯจึงสามารถผลิตกระเบื้องขนาดใหม่ด้วยวิธีการผลิตแบบใหม่ในราคาต้นทุนที่ต่ำกว่าตลาด
แต่สามารถขายได้ในราคาที่มีมูลค่าเพิ่มขึ้น

ผลประกอบการไตรมาสที่สามนั้น มียอดขายอยู่ที่ 1,714 ล้านบาท ลดลงกว่าปีก่อน 63 ล้านบาท
หรือคิดเป็นร้อยละ 4 สำหรับราคาขายเฉลี่ยอยู่ที่ 132 บาท/ตร.ม. เพิ่มขึ้นจากปีก่อน 4
บาท/ตร.ม. หรือร้อยละ 3 และกำไรขั้นต้นในไตรมาสที่สามนั้นอยู่ที่ร้อยละ 41.4
โดยเพิ่มขึ้นจากปีก่อนคิดเป็นร้อยละ 5

ไตรมาสที่ 4

ปัญหาทางการเมืองเริ่มขยายเป็นวงกว้างทั่วประเทศ
อันเป็นผลมาจากนโยบายต่างๆของรัฐบาลที่ไม่ประสบความสำเร็จอย่างที่ควร
มีการประท้วงเกิดขึ้นทั่วทุกภาค เช่น กลุ่มของคนสวนยาง กลุ่มเสื้อสีต่างๆ
รวมไปถึงกลุ่มของชาวไร่ชาวนาที่เป็นกลุ่มที่ใหญ่ที่สุดของประเทศ
โดยทุกกลุ่มประสบปัญหาทำให้เกิดผลกระทบทางเศรษฐกิจอย่างมาก
อารมณ์ในการจับจ่ายใช้สอยหายไป การก่อสร้างในหลายภาคส่วนชะลอตัวลง
เจ้าของกิจการบางรายร่วมชุมนุมทำให้ธุรกิจหลายธุรกิจขาดสภาพคล่องและบางธุรกิจถึงกับหยุดชะงัก
ปัญหาเรื่องการจราจรเริ่มกระจายไปต่างจังหวัดตามถนนสายธุรกิจต่างๆ
ผู้ประท้วงนิยมชุมนุมเพื่อประกาศให้ทุกคนได้ทราบถึงความเดือดร้อน
ภาพหลายๆภาพกระจายออกไปทั่วโลกทำให้นักลงทุนขาดความเชื่อมั่นในการลงทุน
ถือว่าเป็นช่วงที่เลวร้ายในด้านเศรษฐกิจช่วงหนึ่งของประเทศไทยอันเนื่องมาจากการเมือง
ในส่วนของบริษัทฯเองได้เตรียมพร้อมกับสภาวะนี้โดยการรุกตลาดขายส่ง
ตลาดที่ทางบริษัทฯยังไม่เคยมีให้เพิ่มมากขึ้น
พยายามเจาะการขายด้านขายปลีกให้กับตัวชุมชนเพิ่มมากขึ้นโดยที่กำหนดงบประมาณค่าใช้จ่ายและผลตอบแทนอย่างชัดเจน
โดยคำนึงถึงอัตราส่วนของค่าใช้จ่ายต่อยอดขายเป็นสิ่งสำคัญ

ผลประกอบการไตรมาสที่สี่นั้น มียอดขายอยู่ที่ 1,704 ล้านบาท ลดลงกว่าปีก่อน 147 ล้านบาท
หรือคิดเป็นร้อยละ 8 สำหรับราคาขายเฉลี่ยอยู่ที่ 132 บาท/ตร.ม. เพิ่มขึ้นจากปีก่อน 5
บาท/ตร.ม. หรือร้อยละ 4 และกำไรขั้นต้นในไตรมาสที่สี่นั้นอยู่ที่ร้อยละ 40.5
โดยเพิ่มขึ้นจากปีก่อนคิดเป็นร้อยละ 5

ทางบริษัทฯได้มีการพัฒนาทางด้านข้อมูลต่างๆมาอย่างต่อเนื่องถึง 7 ปี
ทำให้มีข้อมูลที่รวดเร็วและสามารถวิเคราะห์สถานการณ์ตลาดและปรับเปลี่ยนกลยุทธ์ได้ทันท่วงที
โดยรวมทั้งปีจะตั้งข้อสังเกตได้ว่า
ภาวะตลาดที่ซบเซาในปีนี้ที่เกิดจากนโยบายที่ผิดพลาดของรัฐบาลนั้นเป็นการชั่วคราวหรือระยะยาว
ซึ่งทางบริษัทฯคิดว่าจะเป็นแค่ในระยะสั้นเนื่องจากภาคการเกษตรสามารถฟื้นตัวได้เร็วในระยะเวลาไม่เกิน
1 ปี
เพราะใช้เงินลงทุนน้อยและถ้าได้รับเงินจากการจำนำข้าวหรือราคาผลผลิตทางการเกษตรกลับมาเมื่อไหร่
เศรษฐกิจทางภาคนี้ก็จะฟื้นตัวได้ทันที
ส่วนเรื่องของการลงทุนระยะยาวในโครงการต่างๆไม่ได้มีลดน้อยลง
เพียงแต่ตลาดมีการแข่งขันกันสูงมากขึ้นทำให้มีความรู้สึกว่าตลาดฝั่งนี้ซบเซา
การสร้างถนนใหม่ๆยังมีให้เห็นอยู่ทั่วทุกภาค
ซึ่งในการเพิ่มถนนหรือโครงการคมนาคมนั้นจะนำพาความเจริญหรือการก่อสร้างตามมา
จึงสรุปได้ว่าเศรษฐกิจมีการชะลอตัวลงเท่านั้นและเมื่อสถานการณ์การเมืองเข้าสู่ภาวะปกติ
อารมณ์ในการจับจ่ายใช้สอยจะกลับมา

ผลการดำเนินงานในปี 2556

ผลการดำเนินงานตลอดปี 2556 นั้น สามารถสรุปยอดขายได้ 7,546 ล้านบาท ลดลงกว่าปีก่อน 57
ล้านบาทหรือคิดเป็นร้อยละ 1 ราคาขายเฉลี่ยทั้งปีอยู่ที่ 132 บาท/ตร.ม. เพิ่มขึ้นจากปีก่อน 4
บาท/ตร.ม. หรือร้อยละ 3 กำไรขั้นต้นตลอดทั้งปีนั้นอยู่ที่ร้อยละ 41.1
โดยเพิ่มขึ้นจากปีก่อนคิดเป็นร้อยละ 5 และกำไรสุทธิตลอดทั้งปีอยู่ที่ 1,300 ล้านบาท
เพิ่มขึ้นจากปีก่อน 36 ล้านบาท หรือคิดเป็นร้อยละ 3

2.2.1 การทำการตลาดของผลิตภัณฑ์

-   ช่องทางการจัดจำหน่าย

บริษัทฯ ได้จัดจำหน่ายกระเบื้อง ผ่าน ตลาดนัดสาขาที่มีอยู่ทั่วประเทศรวม 196 สาขา (ณ สิ้นปี
2556) ซึ่งเป็นบริษัทย่อยของบริษัทฯ ผ่านตัวแทน และ การส่งออก โดยแบ่งสัดส่วน ได้ดังนี้

-   สัดส่วนประเภทสินค้าที่จำหน่าย โดยมีสถิติในรอบ 3 ปีที่ผ่านมา ดังนี้

  ------------------------- --------------- --------------- ---------------
  %                         ปี 2556          ปี 2555          ปี 2554

  Floor 8” x 8”             4               5               5

  Floor 12” x 12”           43              46              50

  Floor 16” x 16”           34              34              31

  Floor 16” x 16” Rectified 3               -               -

  Wall 8” x 8”              1               1               1

  Wall 8” x 10”             9               11              11

  Wall 8” x 12”             3               1               -

  Other                     3               2               2

                            100             100             100
  ------------------------- --------------- --------------- ---------------

2.2.2 ภาวะการแข่งขันในกลุ่มธุรกิจ

บริษัทฯ ยังคงเน้นนโยบายการขายสินค้าในประเทศเป็นหลัก ซึ่งคิดเป็นสัดส่วนร้อยละ 98
เพิ่มขึ้นจากปีก่อน ที่มีสัดส่วนร้อยละ 96
เนื่องจากได้ราคาดีและมีกำไรมากกว่าการส่งออกซึ่งต้องเสียค่าใช้จ่ายในการส่งออกค่อนข้างสูงเพราะเป็นสินค้าที่มีน้ำหนักมาก
รวมทั้งมีการเพิ่มผลิตภัณฑ์ด้านกาวยาแนวและกาวซีเมนต์เข้ามาเสริมควบคู่กับการขายกระเบื้องอีกด้วย
ปัจจุบันในปี 2556 บริษัทฯยังคงมี % สัดส่วนการขายสินค้ากระเบื้องเซรามิคในประเทศมากที่สุด
ของกลุ่มผู้ผลิตกระเบื้องเซรามิคที่อยู่ในตลาดหลักทรัพย์แห่งประเทศไทย 4 บริษัทฯ คือ RCI , UMI
, TGCI และ DCC เนื่องจากบริษัทฯ มีกลุ่มเป้าหมายเป็นลูกค้าในระดับล่าง
ต้องการสินค้าดีราคาถูก ซึ่งกลุ่มลูกค้าเหล่านี้ในประเทศนับได้ว่ามีสัดส่วนที่มาก
ถึงแม้ในปัจจุบันคู่แข่งขันจะใช้กลยุทธ์เปิดตลาด Modern trade
เพื่อกระจายสินค้าให้ทั่วถึงกลุ่มเป้าหมายมากขึ้นรวมทั้งการแข่งขันด้านราคาหรือส่งเสริมการขายในการ
ลด แลก แจก แถมกันมากขึ้น แต่บริษัทฯได้ใช้กลยุทธ์กระจายตลาดนัดสาขา(Outlets)
ไปทั่วทุกจังหวัดของประเทศกว่า 196 สาขา (ณ 31 ธันวาคม 2556) และยังคงเพิ่มสาขาอีกต่อไป
เน้นการบริการที่รวดเร็ว หาซื้อสินค้าได้สะดวก มีลวดลายให้เลือกมากมาย มีของต่อเนื่อง
ซึ่งสามารถเข้าถึงกลุ่มลูกค้าโดยตรง

% สัดส่วนยอดขายแบ่งตามธุรกิจกระเบื้องปูพื้นและบุผนัง ในกลุ่มเซรามิค ในรอบ 3 ปี

  ----------------- ----------------- ----------------- -----------------
  บริษัท              ปี 2556            ปี 2555            ปี 2554

  DCC               55                53                53

  TGCI              19                20                21

  RCI               7                 7                 8

  UMI               19                20                21
  ----------------- ----------------- ----------------- -----------------

ที่มา : ข้อมูลผลการดำเนินงานประจำปี จากตลาดหลักทรัพย์แห่งประเทศไทย

TGCI = บมจ.ไทย-เยอรมัน เซรามิค อินดัสทรี่, RCI = บมจ.โรแยลเซรามิค , UMI =
บมจ.สหโมเสคอุตสาหกรรม ,

2.3 การจัดหาผลิตภัณฑ์

2.3.1 ลักษณะการจัดให้ได้มาซึ่งผลิตภัณฑ์

-   การผลิต

บริษัทฯ มีโรงงานผลิตเอง 1 แห่ง และ โรงงานผลิตของบริษัทย่อยอีก 1 แห่ง รวม 2 แห่ง
ตั้งอยู่ที่ อ.หนองแค จังหวัดสระบุรี

-   สินค้าที่บริษัทผลิตเอง เป็นโรงงานที่ผลิตสินค้าของบริษัท ไดนาสตี้ เซรามิค จำกัด(มหาชน)

  ตั้งอยู่ที่เลขที่ 54/8 หมู่ที่ 3 ถนนสุวรรณศร ตำบลโคกแย้ อำเภอหนองแค จังหวัดสระบุรี

  ประเภทสินค้าที่ผลิต : กระเบื้องปูพื้น

-   สินค้าที่ซื้อจากบริษัทย่อยโรงงานที่ผลิตสินค้าของบริษัท ไทล์ ท้อป อินดัสตรี้ จำกัด(มหาชน)

  ตั้งอยู่ที่เลขที่ 3/2 หมู่ 8ถนนพหลโยธิน ตำบลหนองไข่น้ำ อำเภอหนองแค จังหวัดสระบุรี

  ประเภทสินค้าที่ผลิต : กระเบื้องปูพื้นและบุผนัง

กำลังการผลิต

กำลังการผลิตและ % การใช้กำลังการผลิตในรอบ 3 ปี ที่ผ่านมาของบริษัทและบริษัทย่อยมีดังนี้

  -------------------------------------------- ------------------- -------- --------
                                               ปริมาณการผลิต                  

  บริษัท / ผลิตกระเบื้อง                            (ล้านตารางเมตรต่อปี)            

                                               2556                2555     2554

  บริษัท ไดนาสตี้ เซรามิค จำกัด(มหาชน) - กำลังการผลิต  23                  27       27

  (ผลิตเฉพาะกระเบื้องเซรามิคปูพื้น) กำลังผลิตร้อยละ      72                  88       98

  บริษัท ไทล์ ท้อป อินดัสตรี้ จำกัด(มหาชน)- กำลังการผลิต  34                  35       31

  (ผลิตกระเบื้องเซรามิคปูพื้นและบุผนัง ) กำลังผลิตร้อยละ   92                  91       92

  รวมกำลังการผลิต                                57                  62       58

  เต็มกำลังการผลิต                                69                  69       61

  รวมกำลังการผลิตคิดเป็นร้อยละ                      83                  90       95
  -------------------------------------------- ------------------- -------- --------

-   การจัดหาวัตถุดิบ

วัตถุดิบที่สำคัญต่อการผลิต

-   ดิน , หินบด และแร่ ที่สั่งซื้อในประเทศ แถบจังหวัด ลำปาง, กาญจนบุรี, ราชบุรี, สิงห์บุรี
    , ชัยภูมิ, ปราจีนบุรี เป็นต้น
    ไม่มีปัญหาเรื่องขาดแคลนวัตถุดิบในระยะยาวเนื่องจากบริษัทฯมีแผนสำรองกรณีวัตถุดิบขาดสต๊อก
    โดยการวิจัยพัฒนาคุณสมบัติของดินทุกประเภท เพื่อสำรองไว้ใช้หากเกิดกรณีฉุกเฉิน
    และอยู่ในแผนการจัดการบริหารความเสี่ยงของบริษัทฯ

-   สี เพื่อการผลิตกระเบื้องเซรามิคและสารเคลือบ (Frit)
    และยึดเกาะสีกระเบื้องเซรามิคซึ่งสั่งซื้อจากต่างประเทศ
    ซึ่งไม่มีความเสี่ยงในการจัดหาวัตถุดิบในระยะยาวเช่นกัน
    แต่มีผลกระทบในด้านราคาของวัตถุดิบที่สั่งซื้อจากต่างประเทศตามค่าของอัตราแลกเปลี่ยนเงินตราในสกุลต่างประเทศที่สั่งซื้อกับค่าของเงินบาทเท่านั้น

แหล่งจัดหา

-   ในประเทศ ประมาณร้อยละ 95
    บริษัทสั่งซื้อวัตถุดิบจากผู้ขายหลายรายกระจายกันไปไม่ได้ผูกขาดรายหนึ่งรายใด
    ไม่มีความเสี่ยงในการต่อรองเรื่องราคาและการเปลี่ยนแปลงผู้ขาย

-   ต่างประเทศ ประมาณร้อยละ 5 บริษัทสั่งซื้อวัตถุดิบจากหลายประเทศ เช่น จีน , ตุรกี
    ,สิงคโปร์ ,อิตาลี , สเปน และไต้หวัน
    ที่มีชื่อเสียงในการผลิตกระเบื้องเซรามิคจากผู้ขายหลายรายจึงไม่มีความเสี่ยงในการเปลี่ยนแปลงผู้ขาย
    และบริษัทมีสัมพันธภาพอันดีกับผู้ขายซึ่งเป็นผู้ผลิตรายใหญ่
    มีแหล่งวัตถุดิบอยู่หลายแห่งทั้งในและนอกประเทศ
    หากมีการเปลี่ยนผู้ขายบริษัทอาจหาผู้ขายอื่นทดแทนได้โดยง่ายเพราะมีการสำรองผู้ขายวัตถุดิบไว้อยู่หลายราย
    อีกทั้ง
    บริษัทฯยังมีการทดลองวัตถุดิบให้กับผู้ขายรายย่อยเพื่อเป็นอีกทางเลือกในการหาแหล่งวัตถุดิบสำรองและราคาถูก
    หากเกิดกรณีฉุกเฉิน ซึ่งอยู่ในแผนงานบริหารความเสี่ยงอีกด้วย

  บริษัทฯ ไม่มีการซื้อวัตถุดิบหรืออะไหล่กับคู่ค้ารายใดทั้งในและต่างประเทศเกินร้อยละ 30

ต้นทุนพลังงานหลัก คือ

-   ก๊าซธรรมชาติ ซึ่งบริษัทฯ สั่งซื้อจาก บมจ.ปตท. ทั้งหมด ซึ่งต้นทุนผลิตที่ปรับเพิ่มขึ้น
    ส่วนใหญ่มาจากการเพิ่มขึ้นของค่าก๊าซ โดยอ้างอิงราคาน้ำมันจากตลาดโลก เป็นสำคัญ

-   ไฟฟ้า สั่งซื้อจากการไฟฟ้าส่วนภูมิภาค ซึ่งโรงงานของบริษัทฯเองและบริษัทในเครือ
    มีสถานีไฟฟ้าย่อยเป็นหน่วยเชื่อมต่อระหว่างการไฟฟ้าส่วนภูมิภาค
    ราคาเป็นไปตามเงื่อนไขของการไฟฟ้าส่วนภูมิภาค

Natural Gas Price History 2009-2013

[]

3.ปัจจัยความเสี่ยง

บริษัทฯมีการประเมินความเสี่ยงเบื้องต้นโดยคณะกรรมการบริหารของบริษัทฯ
และได้จัดตั้งคณะกรรมการบริหารความเสี่ยงและความต่อเนื่องทางธุรกิจ
เพื่อตรวจสอบและวิเคราะห์ผลกระทบต่างๆที่อาจจะเกิดขึ้นในอนาคตทั้งในระยะสั้นและระยะยาว
อีกทั้งยังได้ออกมาตรการการควบคุมความเสี่ยงเพื่อที่จะลดอัตราความเสี่ยงในหัวข้อต่างๆดังนี้

1.  ความเสี่ยงจากนโยบายทางภาครัฐบาล:
    ในประเทศไทยนั้นการเปลี่ยนแปลงทางการเมืองอยู่ในยุคที่ผันผวนและมีความเสี่ยงสูง
    โดยเฉพาะนโยบายของทางพรรคต่างๆที่นำมาใช้ในการหาเสียง
    ซึ่งค่อนข้างที่จะมุ่งตรงไปที่การหาเสียงมากกว่าที่จะช่วยพัฒนาประเทศ
    ส่วนใหญ่แล้วจะไม่ถูกพิจารณาอย่างรอบคอบและขาดความเข้าใจในธรรมชาติของธุรกิจ
    แต่เนื่องจากทางบริษัทฯนั้นเป็นธุรกิจที่มีความคล่องตัวต่อสภาวะต่างๆ
    สามารถปรับเปลี่ยนแผนงานโดยคณะผู้บริหารที่มีประสบการณ์และความสามารถซึ่งได้ผ่านการปฏิบัติงานในภาวะฝืดเคืองในยุคก่อนๆมาแล้ว
    ทำให้บริษัทฯสามารถยืนอยู่ได้ด้วยตัวเอง
    ถึงแม้ว่านโยบายของรัฐบาลจะกระทบต่อต้นทุนต่างๆก็ตาม

2.  ความเสี่ยงจากราคาต้นทุนพลังงาน:
    เป็นที่ทราบกันดีว่าราคาแก๊สธรรมชาตินั้นจะตามราคาน้ำมันโลกอยู่ประมาณ 3 เดือน
    ซึ่งในปัจจุบัน ทฤษฎีนี้ใช้ไม่ค่อยได้เท่าไหร่
    เมื่อมีตัวแปรที่สำคัญมาเกี่ยวข้องกับบริษัทมหาชนอย่าง ปตท
    จึงทำให้ราคาแก๊สธรรมชาติที่บริษัทฯไม่สามารถหาพลังงานอย่างอื่นมาทดแทนได้
    มีราคาที่ไม่แน่นอน สิ่งสำคัญที่ทางบริษัทฯมุ่งพัฒนาคือการลดการใช้แก๊สธรรมชาติลง
    โดยการปรับสูตรผสมการผลิตซึ่งทางบริษัทฯได้ลงทุนศึกษามาตลอดจนได้สูตรผสมที่เราจัดอยู่ในยุคที่
    5 แล้ว

3.  ความเสี่ยงจากอุบัติเหตุและความต่อเนื่องในธุรกิจ: ในปี 2555
    ทางบริษัทฯได้ศึกษาในเรื่องของความต่อเนื่องในธุรกิจ
    หลักการคือเมื่อเกิดอุบัติเหตุหรือสิ่งที่ไม่คาดคิดแล้ว
    ทำอย่างไรให้บริษัทฯกลับมาสู่สภาวะปกติให้รวดเร็วที่สุด
    ทางคณะกรรมการบริหารได้ลงพื้นที่หน้างานจริงเพื่อตรวจสอบสิ่งที่อาจจะเกิดขึ้น (what-if
    analysis) และได้เตรียมแผนงานรองรับและสำรองต่างๆ
    เช่นการจัดทำสถานที่ปฏิบัติงานสำรอง หรือ Disaster Recovery Site
    และการสำรองอุปกรณ์เครื่องจักรและคอมพิวเตอร์ต่างๆให้มีการเปลี่ยนอัตโนมัติเมื่อขัดข้อง

4.  ความเสี่ยงจากภัยธรรมชาติ:
    เนื่องจากประเทศไทยเป็นประเทศที่มีอากาศเอื้ออำนวยต่อการเพาะปลูก มีฝนตกชุก
    ทำให้เกิดอุทกภัยบ่อยครั้ง ทางบริษัทฯได้ทำประกันภัยไว้ทุกสาขา
    และมีมาตรการการรองรับและขั้นตอนปฏิบัติที่ชัดเจน และเมื่อน้ำลด
    ก็มีแผนงานการตลาดเพื่อฟื้นฟูยอดขายอีกด้วย

ปัจจัยความเสี่ยงเหล่านี้เป็นส่วนสำคัญของบริษัทฯและทางคณะกรรมการบริหารความเสี่ยงยังคงศึกษาในเรื่องของความเสี่ยงส่วนอื่นๆอย่างรอบคอบและต่อเนื่อง
เพื่อที่จะให้ทางลูกค้า, คู่ค้า, นักลงทุน และพนักงาน ได้มีความเชื่อมั่นต่อบริษัทฯอย่างมั่นคง

4. ทรัพย์สินที่ใช้ในการประกอบธุรกิจ

บริษัทฯ และบริษัทย่อย มีทรัพย์สินที่ใช้ในการประกอบธุรกิจหลัก ณ วันที่ 31 ธันวาคม 2556 ได้แก่

4.1 ทรัพย์สินหลัก

สินทรัพย์ที่ บริษัทฯและบริษัทย่อย ใช้ในการประกอบธุรกิจหลักได้แก่ ที่ดิน อาคารและอุปกรณ์ โดย ณ
วันที่ 31 ธันวาคม 2556 มีมูลค่าสุทธิหลังหักค่าเสื่อมราคาสะสม และค่าตัดจำหน่ายสะสม จำนวน
2,942 ล้านบาท

+----------------------------+------------+--------+------------------+
| ประเภท / ลักษณะทรัพย์สิน       | ลัก         | ล้านบาท | ภาระผูกพัน         |
|                            | ษณะกรรมสิทธิ์ |        |                  |
+----------------------------+------------+--------+------------------+
| ที่ดิน                        | เป็นเจ้าของ  | 474    | ติดภาร            |
|                            |            |        | ะจำนองในวงเงินรวม |
|                            |            |        | 1,880 ล้านบาท     |
+----------------------------+------------+--------+------------------+
| อาคารและสิ่งปลูกสร้าง          | เป็นเจ้าของ/ | 1,617  |                  |
|                            |            |        |                  |
|                            | อ          |        |                  |
|                            | ยู่บนสัญญาเช่า |        |                  |
+----------------------------+------------+--------+------------------+
| เครื่องจักรและอุปกรณ์           | เป็นเจ้าของ  | 4,280  | ไม่มีภาระผูกพัน      |
+----------------------------+------------+--------+------------------+
| เ                          | เป็นเจ้าของ  | 493    | ไม่มีภาระผูกพัน      |
| ครื่องตกแต่งและเครื่องใช้สำนักงาน |            |        |                  |
+----------------------------+------------+--------+------------------+
| ยานพาหนะ                   | เป็นเจ้าของ  | 167    | ไม่มีภาระผูกพัน      |
+----------------------------+------------+--------+------------------+
| อาคารระหว                  | เป็นเจ้าของ  | 195    | ไม่มีภาระผูกพัน      |
| ่างก่อสร้างและเครื่องระหว่างติดตั้ง |            |        |                  |
+----------------------------+------------+--------+------------------+
| รวม                        |            | 7,226  |                  |
+----------------------------+------------+--------+------------------+
| หัก ค่าเสื่อมราคาสะสม          |            | (      |                  |
|                            |            | 4,284) |                  |
+----------------------------+------------+--------+------------------+
| รวมที่ดินอาคารและอุปกรณ์ -สุทธิ   |            | 2,942  |                  |
+----------------------------+------------+--------+------------------+

4.2 สินทรัพย์ไม่มีตัวตน

  ----------------------------- -------------- --------- ------------------
  ประเภท / ลักษณะทรัพย์สิน          ลักษณะกรรมสิทธิ์   ล้านบาท    ภาระผูกพัน

  โปรแกรมคอมพิวเตอร์              เป็นเจ้าของ      31        ไม่ติดภาระ

  หัก ค่าตัดจำหน่ายสะสม                            (16)      

  สินทรัพย์ไม่มีตัวตน - สุทธิ                          15        
  ----------------------------- -------------- --------- ------------------

-   ค่าความนิยม - สุทธิ

ตั้งแต่ปี 2551 มีการเปลี่ยนแปลงมาตรฐานการรายงานทางการเงิน ฉบับที่ 3 เรื่องการรวมธุรกิจ
(ปรับปรุง 2550) (ฉบับเดิม 43)
ทำให้บริษัทต้องหยุดตัดรับรู้ค่าความนิยมที่คงเหลือเป็นค่าใช้จ่ายตามหลักเกณฑ์การจัดทำงบการเงินแต่ให้พิจารณาการด้อยค่าแทน
ค่าความนิยมสุทธิจากค่าเผื่อการด้อยค่าได้แสดงเป็นส่วนหนึ่งของสินทรัพย์ในงบแสดงฐานะการเงินรวม
ณ วันที่ 31 ธันวาคม 2556 และ 2555 แสดงมูลค่า 103,623,825 บาท

5. ข้อพิพาททางกฎหมาย

บริษัท ไดนาสตี้ เซรามิค จำกัด(มหาชน)

- ไม่มีข้อพิพาททางกฎหมาย

บริษัท ไทล์ ท้อป อินดัสตรี้ จำกัด(มหาชน)

- ไม่มีข้อพิพาททางกฎหมาย

บริษัท เมืองทอง เซรามิค จำกัด

- ไม่มีข้อพิพาททางกฎหมาย

บริษัท พิค แอนด์ เปย์ จำกัด

- ไม่มีข้อพิพาททางกฎหมาย

บริษัท เวิลด์ ไวด์ เซรามิค จำกัด

- ไม่มีข้อพิพาททางกฎหมาย

6.ข้อมูลทั่วไปและข้อมูลสำคัญอื่น

ชื่อบริษัท บริษัท ไดนาสตี้ เซรามิค จำกัด(มหาชน)

เลขทะเบียน ทะเบียนเลขที่ 0107537000742 (เดิมเลขที่ บมจ. 321)

วันก่อตั้งบริษัท วันที่ 1 สิงหาคม 2532

วันจดทะเบียนในตลาดหลักทรัพย์ฯ วันที่ 3 มกราคม 2535 โดยใช้ชื่อย่อ DCC
อยู่ในหมวดวัสดุก่อสร้าง

ทุนจดทะเบียน 408,000,000 บาท (สี่ร้อยแปดล้านบาทถ้วน)

ทุนจดทะเบียนชำระแล้ว 408,000,000 บาท (สี่ร้อยแปดล้านบาทถ้วน) ประกอบด้วยหุ้นสามัญ

จำนวน 408,000,000 หุ้น มูลค่าหุ้นที่ตราไว้หุ้นละ 1.00 บาท

ประกอบธุรกิจหลักประเภท เป็นผู้ผลิต และจำหน่ายกระเบื้องเซรามิคปูพื้นและบุผนัง

  และซื้อกระเบื้องจากโรงงานผลิต บริษัท ไทล์ท้อป อินดัสตรี้ จำกัด(มหาชน) (บริษัทย่อย) และ
  เป็นผู้จัดจำหน่ายกระเบื้องเซรามิคปูพื้นและบุผนังทั่วประเทศผ่าน 3
  บริษัทย่อยในรูปแบบตลาดนัดกระเบื้อง ซึ่งบริษัทเป็นผู้ถือหุ้นใหญ่ทั้งหมดเกินร้อยละ 96
  ของทุนจดทะเบียนและเรียกชำระแล้ว นอกจากนั้นยังซื้อผลิตภัณฑ์อื่นๆ
  ที่เกี่ยวข้องกับกระเบื้องเซรามิค เช่น กาวยาแนว กาวซีเมนต์ บัวกาบกล้วย เป็นต้น มาจำหน่าย

สำนักงานใหญ่ของบริษัท เลขที่ 37/7 ถนนสุทธิสารวินิจฉัย แขวงสามเสนนอก เขตห้วยขวาง กทม.
10310 โทรศัพท์ 02-276-9275-81 โทรสาร 02-276-0313-17

http://www.dynastyceramic.com

โรงงานของบริษัทใหญ่ เลขที่ 54/8 หมู่ที่ 3 ถนนสุวรรณศร ตำบลโคกแย้ อำเภอหนองแค

จังหวัดสระบุรี 18230 โทรศัพท์ 036-305914-9 โทรสาร 036-263663

บริษัทย่อย

1. บริษัทไทล์ท้อป อินดัสตรี้ จำกัด (มหาชน): โรงงานผลิตกระเบื้องปูพื้นและบุผนัง

สำนักงานใหญ่ เลขที่ 37/7 ถนนสุทธิสารวินิจฉัย แขวงสามเสนนอก เขตห้วยขวาง กทม. 10310

โทรศัพท์ 02-276-9275-81 โทรสาร 02-276-0313-17

โรงงาน เลขที่ 3/2 หมู่ที่ 8 ถนนพหลโยธิน ตำบลหนองไข่น้ำ อำเภอหนองแค จังหวัดสระบุรี
18140 โทรศัพท์ 036-371815 โทรสาร 036-371111

2. บริษัท พิค แอนด์ เปย์ จำกัด : ตัวแทนจัดจำหน่ายจากบริษัทใหญ่
มีสาขาทั่วประเทศในรูปแบบตลาดนัดกระเบื้อง จำนวน 93 สาขา (ณ 31 ธันวาคม 2556)

สำนักงานใหญ่ เลขที่ 54 หมู่ที่ 4 ถนนพหลโยธิน ตำบลห้วยขมิ้น อำเภอหนองแค จังหวัดสระบุรี
18230 โทรศัพท์ 036-389509 โทรสาร 036-336162

3. บริษัท เมืองทอง เซรามิค จำกัด : ตัวแทนจัดจำหน่ายจากบริษัทใหญ่
มีสาขาทั่วประเทศในรูปแบบตลาดนัดกระเบื้อง จำนวน 60 สาขา (ณ 31 ธันวาคม 2556)

สำนักงานใหญ่ เลขที่ 37/7 ถนนสุทธิสารวินิจฉัย แขวงสามเสนนอก เขตห้วยขวาง กทม. 10310
โทรศัพท์ 02-276-9275-81 โทรสาร 02-276-0313-17

4. บริษัท เวิลด์ไวด์ เซรามิค จำกัด : ตัวแทนจัดจำหน่ายจากบริษัทใหญ่
มีสาขาทั่วประเทศในรูปแบบตลาดนัดกระเบื้อง จำนวน 43 สาขา (ณ 31 ธันวาคม 2556)

สำนักงานใหญ่ เลขที่ 37/7 ถนนสุทธิสารวินิจฉัย แขวงสามเสนนอก เขตห้วยขวาง กทม. 10310
โทรศัพท์ 02-276-9275-81 โทรสาร 02-276-0313-17

นายทะเบียน บริษัทศูนย์รับฝากหลักทรัพย์ (ประเทศไทย) จำกัด
62 อาคารตลาดหลักทรัพย์แห่งประทศไทย
ถนนรัชดาภิเษก เขตคลองเตย กรุงเทพฯ 10110
โทรศัพท์ : 02-229-2800
โทรสาร : 02-654-5427
TSD Call center: 02-229-2888
E-mail: TSDCallCenter@set.or.th
Website: http://www.tsd.co.th

ผู้ตรวจสอบบัญชี บริษัท แกรนท์ ธอนตัน จำกัด

  87/1 อาคารแคปปิตอล ทาวเวอร์ ออล ซีซั่นส์ เพลส ชั้น 18

  ถนนวิทยุ แขวงลุมพินี เขตปทุมวัน กรุงเทพมหานคร 10330

  โทรศัพท์ 0-2205-8222 แฟกซ์ 0-2654-3339

www.grantthornton.co.th

ที่ปรึกษากฎหมาย นายพายัพ ขำอาจ

49/15 หมู่ 1 ตำบล บางระทึก อำเภอ สามพราน จ.นครปฐม

เลขานุการบริษัท นางสาวคัทลียา แสงศาสตรา

โทรศัพท์ 02-276-9275-81 ต่อ 403

  โทรสาร 02-276-0313-17

E-mail : Cattleya.sa@dynastyceramic.com